
Fényfestők hazánkban - Avagy hogyan lehet sikeres egy mikro vállalkozás napjainkban

A fennálló gazdasági helyzet és a Magyarországra jellemző alacsony vállalkozói kedv ellenére csapatunk 2010-ben úgy döntött, hogy megalapítja saját vállalkozását, mely fényfestéssel foglalkozik.
Dolgozatomban vállalkozásunkon keresztül mutatom be azokat a folyamatokat, amelyek szükségesek egy vállalkozás sikeres működéséhez, a siker kiépítéséhez és fenntartásához. A folyamatok alapján egy működő üzleti modellt alkottam, amely egész rendszer alapját a vállalti filozófia képezi. A következő alkotóelem az alapfolyamatok, amelyek lehetővé teszik a cég működését. Majd az érintettek, akik befolyásolhatják a működést és a kapcsolati tőke szereplői, akik aktivizálják azt. A vállalkozás egyik legfontosabb érintettjének megismerését a piackutatás teszi lehetővé, ezáltal elérhető a vevőközpontú működés. A piackutatás során felmért változó igényekre válaszolva a folyamatos innováció megteremti a vállalkozás hosszú távú fennmaradását.
Piackutatás célja, hogy cégünk rálátást kapjon a tényleges helyzetéről. A kutatást kvantitatív módszerrel, (Google form) online kérdőíves felméréssel végeztem. Háromfajta kérdőívet készítettem el, azért, hogy árnyaltabb képet kapjak cégünk jelenéről.
Az elemzés során kiderült, hogy a célpiaci szegmensek cégünkről kevésbé informáltak, ezért a marketingre a jövőben nagyobb hangsúlyt kell fektetni. Az eredmények továbbá azt bizonyítják, hogy szolgáltatásunkra van igény, illetve van értelme cégünknél ezen a területen további fejlesztéseket eszközölni. A vizsgálatok eredményei alapján a rendezvényszervező szektorban rövid és hosszútávon egyaránt, míg a kommunikációs szektorban hosszútávon már kevésbé érdemes tervezni.
Az eredmények alapján megállapítható, hogy cégünknek van jövője a piacon, ehhez azonban számos fejlesztést be kell vezetni. A fejlesztésekhez kapcsolódóan tervezek még kérdőíves vizsgálatot, annak érdekében, hogy hosszú távon meg tudjuk fogyasztóinkat tartani. Emellett a külföldi piacra való belépés a terveink között szerepel, hiszen a fényfestés nemcsak hazánkban hódít egyre nagyobb teret.



